— Дзякуй за віншаванне. Што азначае?.. Тое, што і мая асабістая пісьменніцкая праца, як і праца кожнага грамадзяніна, патрэбна людзям, дзяржаве. Прэмія мае статус нацыянальнай. Вядома ж, гэта сведчыць аб той вялікай увазе, якая ў нашай краіне надаецца працы літаратараў. А нас, лаўрэатаў, ажно шэсць. Працуем мы ў розных літжанрах. І ўзрост у нас розны, ад зусім маладога творцы, таленавітага крытыка Дзяніса Марціновіча, да такіх, скажам, летных, як мы з публіцыстам Міхаілам Шыманскім. Нацыянальная да многага абавязвае. Хочацца і надалей працаваць не толькі для сябе, а дзеля людзей, дзеля дзяржавы. Пісьменніцкая карысць, можа, не толькі і не столькі вымяраецца нечым матэрыяльным, колькі духоўнымі здабыткамі: ты нешта сваё сказаў людзям пра свет жыцця, некаму ад твайго твора стала лепш, некага ён усхваляваў, запрасіў падумаць пра час, пра сябе і людзей, асэнсаваць рэчаіснасць. І калі ты ўрэшце рэшт атрымліваеш чытацкія водгукі не толькі ў нас, але і аднекуль з Расіі ці з іншай былой рэспублікі некалі вялікай краіны, а такіх водгукаў нямала, дык гэта надае творчыя сілы…